Engin tilraun var gerð til að leyna því sem fram kom á upptökum úr búkmyndavélum lögreglumanna sem komu í Ásmundarsal á Þorláksmessu á síðasta ári að sinna sóttvarnareftirliti.
Lögreglan greindi frá þessu í tilkynningu í gær vegna fréttaflutnings um niðurstöðu nefndar um eftirlit með lögreglu varðandi starfshætti lögreglunnar. Þar segir að tæmandi endurrit af samræðum lögreglumanna á vettvangi hafi fylgt með til nefndarinnar strax í upphafi en upptökur úr búkmyndavélunum voru í fyrstu hljóðlausar að hluta til.
Nefndin hafði þar af leiðandi umrædd samtöl, sem vísað er til í niðurstöðum hennar, undir höndum allan tímann.
Nefndin sem tók málið upp að eigin frumkvæði komst að því að að háttsemi lögregluþjónanna geti talist ámælisverð og hefur lögreglan á höfuðborgarsvæðinu málið nú til meðferðar.
Einnig gerði nefndin athugasemdir við dagbókarfærslu af atvikinu á aðfangadag og segir að vísbendingar séu uppi um að hún hafi verið efnislega röng. Ekkert tilefni hafi verið til upplýsingagjafar af þessu tagi. Beinir nefndin því til lögreglustjórans á höfuðborgarsvæðinu að vandað verði betur til verka þegar komi að upplýsingagjöf embættisins til fjölmiðla.
Ekki náðist í lögreglustjórann á höfuðborgarsvæðinu við vinnslu fréttarinnar.
Lögreglan á höfuðborgarsvæðinu hefur áréttað að engin tilraun var gerð til að leyna því sem fram kom á upptökum úr búkmyndavélum lögreglumanna sem komu í Ásmundarsal á Þorláksmessu á síðasta ári að sinna sóttvarnareftirliti.